... Разведчик Ямалетдинов Әптелғәлим иҫ киткес тәбиғәтле кеше ине. Хоҙай унан бер нәмә лә йәлләмәгән: төҫө, буй-һыны тиһеңме – ысын ир өлгөһө. Алсаҡ, ярҙамсыл, шаян һәм һис ҡайғырыу белмәгән һалдатты эскадронда бик яраталар ине. Ә инде уның немец самолетының көпшәһенән эшләнгән ҡурайҙа уйнауы – һушың китерлек. Тик шуныһы, Әптелғәлим һәр саҡ тик һағышлы көйҙәрҙе генә һыҙҙырҙы. Кемдәрҙер: «ҡуйсәле, ниңә шулай йөрәкте йыртаһың? Уйна инде күңеллеһен...» – тиһә, ҡуйы мыйығы аҫтынан йылмайып: «Бына Берлинға барып етәйек әле...» – тип яуап бирер булды. Күңелендәге аһ-зарҙы йәшерә белә ине разведчик. Быны тик дуҫы Ғәйфулла ғына аңлай. Әптелғәлим ата-әсәһен белмәй, туғандары ла юҡ. Ул балалар йортонда тәрбиәләнгән. Уҡыуҙы алтын миҙал менән тамамлаған, киләсәккә ҙур өмөттәр биргән егет, яман шайкаға эләгеп, уғрылыҡ юлына баҫа, ултырып та сыға. «Их, йәшәүҙең ҡәҙерен һуғышҡа ингәс кенә белдем... Алла бирһә, иҫән-һау ғына әйләнеп ҡайтһам...» – тип хыялланғандары аҙ булманы уның.